മാനസയുടെ കൊലപാതകം: പൊലീസ് കുറ്റപത്രം സമര്പ്പിച്ചു കൊച്ചി കോതമംഗലത്ത് ഡെന്റല് കോളേജ് വിദ്യാര്ഥിനി മാനസയെ വെടിവച്ച് കൊന്നശേഷം യുവാവ് ആത്മഹത്യ ചെയ്ത കേസില് പ്രത്യേക അന്വേഷണ സംഘം കുറ്റപത്രം സമര്പ്പിച്ചു. കോതമംഗലം ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതിയിലാണ് ഇരുന്നൂറോളം പേജുള്ള കുറ്റപത്രം സമര്പ്പിച്ചത്. ബീഹാറില് നിന്ന് തോക്ക് വാങ്ങിക്കുന്നതിനും നാട്ടിലെത്തിക്കുന്നതിനും കൂട്ടുനിന്ന കണ്ണൂര് ഇടച്ചൊവ്വ കണ്ണംതേത്തില് ആദിത്യന് പ്രദീപ് 27 ആണ് രണ്ടാം പ്രതി. തോക്ക് കൊടുത്ത ബീഹാര് സ്വദേശി സോനു കുമാര് 22 മൂന്നാം പ്രതിയും ഇടനിലക്കാരനായ മനിഷ് കുമാര് വെര്മ 21 നാലാം പ്രതിയുമാണ്. മാനസയെ വെടിവച്ചു കൊലപ്പെടുത്തിയ ശേഷം ആത്മഹത്യ ചെയ്ത തലശേരി രാഹുല് നിവാസില് രാഖില് 32ആണ് കേസില് ഒന്നാം പ്രതി. ശാസ്ത്രീയമായ തെളിവുകളുടെ അടിസ്ഥാനത്തില് തയ്യാറാക്കിയ കുറ്റപത്രത്തില് 81 സാക്ഷികളാണുള്ളത്. ജില്ലാ പൊലീസ് മേധാവി കെ കാര്ത്തിക്കിന്റെ നേതൃത്വത്തിലാണ് അന്വേഷണം നടന്നത്. കഴിഞ്ഞ ജൂലൈ 30നായിരുന്നു സംഭവം. മാനസ പേയിങ് ഗസ്റ്റായി താമസിക്കുന്ന വീട്ടില് തോക്കുമായെത്തിയ രാഖില് മാനസയെ വെടിവച്ചു കൊന്നശേഷം ആത്മഹത്യ ചെയ്യുകയായിരുന്നു. പൊലീസ് സംഘം ബിഹാര്, വാരണാസി, പാറ്റ്ന, മുംഗീര്, സങ്കരാപൂര്, ജത്യാ ബന്ധര് തുടങ്ങിയ സ്ഥലങ്ങളില് അന്വേഷണം നടത്തിയിരുന്നു. ബീഹാറില് നിന്നാണ് രണ്ടു പ്രതികളെ അറസറ്റ് ചെയ്തത്. മൂന്നു പ്രതികളും ഇപ്പോഴും ജുഡീഷ്യല് കസ്റ്റഡിയിലാണ്. സമയബന്ധിതമായി കുറ്റപത്രം സമര്പ്പിക്കാന് കഴിഞ്ഞത് പൊലീസിന്റെ നേട്ടമാണ്. എസ്പി കെ കാര്ത്തിക്ക്, ഡിവൈഎസ്പി മുഹമ്മദ് റിയാസ്, ഇന്സ്പെക്ടര് വി എസ് വിപിന് , എസ്ഐമാരായ മാഹിന് സലിം, ഷാജി കുര്യാക്കോസ്, മാര്ട്ടിന് ജോസഫ്, കെ വി ബെന്നി, എഎസ്ഐമാരായ വി എം രഘുനാഥ്, ടി എം മുഹമ്മദ്, സിപിഒമാരായ അനൂപ്, ഷിയാസ്, ബേസില്, ബഷീറ തുടങ്ങിയവരാണ് അന്വേഷണ സംഘത്തില് ഉണ്ടായിരുന്നത്.